Claus Larsen-Jensen (S), 2001-02-27:
Når alle partier i Folketinget har tilsluttet sig, at vi skal have en forespørgselsdebat om det svenske EU-formandskabs program for deres formandskabsperiode for første halvår af 2001, så er det et resultat af et fælles ønske blandt de politiske partier om at flytte flere af de europapolitiske diskussioner ind i Folketingssalen og i det offentlige rum, så befolkningen kan følge debatten tættere.
Fem ting er styrende i EU-samarbejdet: Rådets beslutninger, Europa-Kommissionens program, EU-formandskabslandenes halvårlige formandsprogrammer, de nationale parlamenters engagement og initiativ og den folkelige debat om fremtidens Europa.
Det hænger tæt sammen.
øget åbenhed, folkelig debat, og derfor skal flere debatter rykkes ud i det åbne rum
Med denne forespørgselsdebat lægger vi fremover op til, at de halvårlige formandskabsprogrammer bliver genstand for forespørgselsdebatter i Folketinget frem for blot at være en debat i Europaudvalget.
Vi forventer samtidig, at der i kølvandet på Europaudvalgets debat og forespørgselsdebatten i Folketinget også sker en behandling af de enkelte politikområder i forhold til fagudvalgene, så disse spørgsmål kan integreres mere i indenrigspolitiske spørgsmål.
Vi lægger også op til en større folkelig debat om fremtidens Europa.
I dag drejer debatten sig dog alene om det svenske EU-formandskabs program og Folketingets holdninger til de svenske prioriteringer.
Resultatet af svenskernes formandskab er imidlertid af afgørende betydning også for de vilkår, Danmark vil have, når vi får EU-formandskabet i andet halvår af 2002.
Vi ser frem til en god debat.
Besvarelse
Tak til statsministeren.
Med vedtagelsen af Nicetraktaten er EU klar til at skabe et helt Europa, og hermed er Amsterdamtraktaten gjort helt færdig.
Herudover har EU-landene i fællesskab en lang række store, fælles vedtagne mål, som jo skal gennemføres i praksis.
Svenskernes førsteprioriteringer med den såkaldte 3E-strategi: Enlargement, Employment og Environment, eller på dansk: udvidelse, beskæftigelse og miljø, har Socialdemokratiets fulde opbakning.
Udvidelsen har topprioritet, for år 2003 skal udvidelsen kunne begynde efter københavnerkriterierne, sådan at vi, når vi har formandskabet i år 2002, forhåbentlig også kan færdiggøre overgangsaftaler, så vi kan påbegynde en udvidelse umiddelbart efter.
Det er derfor også vigtigt, at Sverige forbereder denne platform for Danmark, blandt andet ved at styrke den nordlige dimension, Østersøsamarbejdet, forberedelsen af de baltiske lande og Polen til EU-medlemskabet.
EU-udvidelsen har højeste prioritet for Sverige, men også for Danmark.
Samarbejdet mellem EU og Rusland er derfor også meget vigtigt, ikke mindst i vores del af Europa med naboskabet til Rusland i Skt. Petersborg og Kaliningrad, snart omkranset af EU-lande; men også af hensyn til vores fælles sikkerhed og integrationen af Rusland i verdensøkonomien, samt i det regionale samarbejde rundt Østersøen, den nukleare sikkerhed, havmiljøet og det øvrige miljø i vores region er det vigtigt med et godt samarbejde.
Det er af stor betydning såvel generelt i Europa som i forhold til vores del af Europa.
Strategien for fuld beskæftigelse, økonomisk vækst og social samhørighed, at gøre EU til frontløber i den nye økonomi, så hele Europas befolkning kan sikres høj velstand og velfærd i fremtiden, har vores fulde opbakning.
Nu skal resultaterne vises i praksis gennem EU-landenes koordinerede initiativer.
Det samme har strategien for langsigtet at gøre udviklingen i EU økologisk, økonomisk og socialt bæredygtig.
Et miljøhandlingsprogram, klimainitiativerne, indsatsen mod kemikalier, der påvirker menneskers sundhed og miljøet, og at bruge EU som fælles platform til at styrke det internationale miljøsamarbejde er gode initiativer.
De øvrige svenske prioriteringer i arbejdsprogrammet har ligeledes vores fulde opbakning: ligestillingsindsatsen og bedre fødevaresikkerhed; at vi kan løse dette i fællesskab er godt.
Også indsatsen for at styrke EU's rolle globalt, udenrigsmæssigt, for at sætte en ny global dagsorden og give globaliseringen et menneskeligt og demokratisk ansigt er noget, som vi tillægger ganske stor betydning.
Det svenske formandskabs mål om at styrke åbenheden, offentligheden, gennemsigtigheden i alle EU-beslutninger og forvaltning, herunder også af økonomiske midler, har vores fulde opbakning.
Det skal være med til at vise veje til, at EU kan udvikle sig stadig mere efter de demokratiske og åbne principper, som kendetegner de nordiske landes folkestyre, folkelige deltagelse og offentlige forvaltnings måde at fungere på.
Vi håber, at svenskerne får godt hul på dette område, og vi foreslår, at det skal være et område, der også skal følges
aktivt op under det danske EU-formandskab.
Der skal vises en ny vej for Europa, hvor også de europapolitiske spørgsmål er stærkt forankret demokratisk i landene og i deres befolkninger.
Med et svensk og et dansk formandskab med så kort afstand imellem i EU skal vi værdi- og kvalitetsmæssigt i praksis forsøge at bane vejen for et mere folkeligt Europa, som mennesker kan identificere sig med, og som vi alle sammen bedre kan lide med et dansk og et nordisk udgangspunkt.
Fremtidens Europa skal præges stærkt i de kommende år, ikke ved, at vi bare reagerer på andres forslag, men ved, at vi aktivt går ind og også stiller forslag til indretningen.
Afslutningsvis skal jeg derfor give fuld tilslutning til det svenske formandskabs hovedprioriteringer som værende i god tråd med Danmarks interesser i EU, og jeg skal på vegne af følgende partier stille et forslag til vedtagelse.
På vegne af Socialdemokratiet, Det Radikale Venstre, Det Det Konservative Folkeparti, Venstre, Centrum-Demokraterne, Kristeligt Folkeparti og Socialistisk Folkeparti skal jeg stille følgende: Forslag til vedtagelse
»Folketinget konstaterer med tilfredshed, at der er overensstemmelse mellem det svenske EU-formandskabs hovedprioriteter: udvidelsen, beskæftigelsen og miljøet, og de danske europapolitiske interesser.
Folketinget opfordrer regeringen til at støtte det svenske formandskab i arbejdet med at gennemføre programmets hovedprioriteter og øvrige elementer.
Udvidelsen skal være i centrum for det svenske formandskab, så forhandlingerne kan afsluttes for så mange lande som muligt ved udgangen af 2002, og udvidelsen igangsættes herefter.
Der skal som led heri lægges særlig vægt på at styrke udviklingen i den nordlige dimension og samarbejdet i Østersøregionen, herunder at fremme de baltiske landes og Polens forberedelse til EU-medlemskab samt at fremme samarbejdet med Rusland og andre SNG-lande.
Herudover skal der lægges stor vægt på at styrke indsatsen for beskæftigelsen og miljøet, forbrugerhensyn, åbenhed, offentlighed, menneskerettigheder og den fælles asylpolitik med udgangspunkt i Tampere-mødet.«